Hääletussedelid pidanuks esialgse nõude kohaselt olema tagastatud 15. juuliks, kuid tänu koguduste poolt liiga lühikese tähtaja suhtes väljendatud rahulolematusele pikendati lõpuks tagasilaekumise tähtaega 15. novembrini. Kuna lepingu  allakirjutamine on kavandatud 28. septembriks, siis pärast seda kuupäeva laekunud hääletussedelitel pole toimuva suhtes enam mingit mõju. Kummaline on samuti asjaolu, et kogu arutamis- ja hääletamisperiood sattus puhkuste ajale, mil paljud reisivad või viibivad kodust eemal ning nii mõneski E.E.L.K. koguduses ei toimu jumalateenistusi ega muid koosviibimisi. See teeb kirikute ühinemise arutamise ja seisukohavõtmise antud küsimuses äärmiselt raskeks või isegi võimatuks. Jääb üle imestada, milleks liigne  kiirustamine sellises meie kirikute jaoks tähtsas küsimuses.